1. ปัจจัยความเสี่ยง

 ความเสี่ยงด้านการเงิน

เนื่องจาก รายได้หลักของกลุ่มบริษัทเป็นดอกเบี้ยรับจากการให้บริการสินเชื่อเช่าซื้อ
ซึ่งถูกกำหนดอัตราดอกเบี้ยไว้คงที่ตลอดอายุสัญญา ดังนั้น การเปลี่ยนแปลงของต้นทุนอัตราดอกเบี้ย
จึงส่งผลกระทบโดยตรงต่อผลการดำเนินงานของกลุ่มบริษัท ดังนั้น
เพื่อเป็นการจำกัดความเสี่ยงดังกล่าว
กลุ่มบริษัทซึ่งมีฐานเงินทุนที่แข็งแกร่งและได้ทำข้อตกลงกับสถาบันการเงินในปี 2547โดยกำหนดอัตรา
ดอกเบี้ยในช่วงระยะ เวลา 3 ปี สูงสุดไม่เกิน 4% สำหรับ วงเงินกู้ 2,200 ล้านบาท และในปี
2548 ได้ออกหุ้นกู้จำนวน 745 ล้านบาท อัตราดอกเบี้ย 4.2% - 4.8% ระยะเวลา 2 ปี และ
3.5 ปี ตามลำดับ
ซึ่งจะสอดคล้องกับอายุการให้สินเชื่อเช่าซื้อโดยเฉลี่ยแก่ลูกค้าทำให้บริษัทสามารถลดความเสี่ยงจากความผันผวนของอัตราดอกเบี้ยที่มีแนวโน้มสูงขึ้น

ความเสี่ยงในการประกอบธุรกิจ

  ความเสี่ยงด้านการตลาดและการแข่งขัน

- สินเชื่อเช่าซื้อรถจักรยานยนต์

ธุรกิจการให้บริการสินเชื่อเช่าซื้อรถจักรยานยนต์
มีภาวะการแข่งขันที่คู่แข่งรายใหม่สามารถเข้ามาในอุตสาหกรรมได้ไม่ยากนักหากมีแหล่งเงินทุนขนาดใหญ่
อย่างไรก็ตาม จากการที่กลุ่มบริษัทมีประสบการณ์ อยู่ในอุตสาหกรรมนี้มาเป็นเวลายาวนานกว่า 30
ปี ทำให้มีระบบฐานข้อมูลลูกค้าเช่าซื้อขนาดใหญ่ ซึ่งเป็นปัจจัยสำคัญในการดำเนินธุรกิจ
ทำให้กลุ่มบริษัทสามารถพิจารณาสินเชื่อได้อย่างมีประสิทธิภาพ นอกจากนี้
การให้บริการลูกค้าที่รวดเร็วและมีประสิทธิภาพ ด้วยเครือข่ายของคู่ค้าและเจ้าหน้าที่สินเชื่อกระจาย
กว่า 222 แห่งในเขตกรุงเทพฯและปริมณฑล
รวมถึงมีเครือข่ายพันธมิตรทางธุรกิจและเจ้าหน้าที่สินเชื่อกระจายกว่า 233 แห่ง ในต่างจังหวัด
ทำให้กลุ่มบริษัทมีความได้เปรียบผู้ประกอบการรายอื่น

- สินเชื่อเช่าซื้อรถยนต์

สำหรับธุรกิจการให้บริการสินเชื่อเช่าซื้อรถยนต์นั้น ผู้ประกอบการที่เป็นบริษัทเงินทุนขนาดใหญ่
ผู้ประกอบการในรูปบริษัทที่เกิดจากการร่วมทุนของบริษัทแม่ของค่ายรถยนต์
หรือบริษัทข้ามชาติซึ่งมีความ ได้เปรียบจากต้นทุนทางการเงินที่ต่ำและฐานเงินทุนขนาดใหญ่
ได้แข่งขันในด้านราคาอย่างรุนแรงเพื่อให้ได้มา ซึ่งส่วนแบ่งทางการตลาด
โดยเฉพาะอย่างยิ่งในตลาดเช่าซื้อรถยนต์ใหม่ซึ่งอัตราดอกเบี้ยทรงตัวอยู่ในระดับ ค่อนข้างต่ำ
อย่างไรก็ดีกลุ่มบริษัทไม่ได้รับผลกระทบจากปัจจัยนี้มากนัก เนื่องจากเน้นการให้บริการสินเชื่อ
เช่าซื้อรถยนต์มือสองซึ่งมีอัตราดอกเบี้ยที่สูงกว่า
ในขณะที่บริษัทร่วมทุนดังกล่าวข้างต้นไม่ได้เข้ามาแข่งขัน ในตลาดรถยนต์มือสอง
ประกอบกับหากเปรียบเทียบคู่แข่งในตลาดสินเชื่อรถยนต์มือสองในเขตกรุงเทพและปริมณฑล
กลุ่มบริษัทมีศักยภาพในเชิงแข่งขันเนื่องจากการมีเครือข่ายพันธมิตรกระจายอยู่ทั่วกรุงเทพ
และต่างจังหวัดกว่า 120 แห่ง

-   ความเสี่ยงต่อผลการดำเนินงานอันเกิดจากสินเชื่อที่ไม่ก่อให้เกิดรายได้

ในการขยายธุรกิจของผู้ประกอบการแต่ละรายในธุรกิจสินเชื่อเช่าซื้อรถจักรยานยนต์และรถยนต์สามารถทำได้ตามศักยภาพของบริษัทโดยไม่มีข้อจำกัดจากหน่วยงานใดๆ
ดังนั้นผู้ประกอบการทุกราย มีโอกาสที่จะได้รับความเสี่ยงจากสินเชื่อที่ไม่ก่อให้เกิดรายได้
หากขาดความระมัดระวังในการให้สินเชื่อ และขาดระบบการควบคุมภายในที่ดี
อย่างไรก็ตามจากการที่กลุ่มบริษัทได้ให้ความสำคัญกับคุณภาพของสินเชื่อและหลักประกัน
กลุ่มบริษัทจึงได้กำหนดมาตรการสำคัญในการประกอบธุรกิจ อาทิ
กำหนดหลักเกณฑ์ในการอนุมัติสินเชื่อที่ชัดเจน
กำหนดให้มีมาตรฐานการพิจารณาอนุมัติสินเชื่ออย่างเข้มงวดทุกขั้นตอน
รวมถึงการกำหนดวงเงินสินเชื่อที่เหมาะสมกับความเสี่ยงของลูกหนี้และหลักประกันแต่ละราย
ทั้งนี้บริษัทได้มีการตั้งสำรองเป็นค่าเผื่อสำหรับความเสี่ยงในอนาคต
เป็นจำนวนที่เพียงพอและเหมาะสมกับธุรกิจมาโดยตลอด

-   ความเสี่ยงจากการขาดทุนในการขายทรัพย์สินที่ยึดมาได้

รถจักรยานยนต์หรือรถยนต์ที่กลุ่มบริษัทยึดคืนมาจะถูกนำมาจำหน่าย ซึ่งโดยทั่วไปหากลูกค้าชำระ
ค่างวดมาแล้วไม่น้อยกว่า 3
งวดจะสามารถลดความเสี่ยงจากการขาดทุนจากการขายทรัพย์สินที่ยึดมาได้
อย่างไรก็ตามเมื่อมีการขาดทุนเกิดขึ้น
ส่วนต่างจากการขาดทุนดังกล่าวยังสามารถติดตามทวงถามจากผู้ใช้บริการเช่าซื้อและผู้ค้ำประกันได้
ซึ่งจะสามารถชดเชยลดความเสียหายดังกล่าวลงได้ อนึ่งจำนวนการขาดทุนจะมากหรือน้อยขึ้นอยู่กับ
สภาพ และความต้องการในท้องตลาดที่มีต่อสินค้านั้นๆ
นอกจากนี้บริษัทมีศูนย์ปรับสภาพรถจักรยานยนต์ของบริษัทเพื่อสร้างมูลค่าเพิ่มให้แก่สินค้าก่อนนำออกจำหน่าย
ทำให้สามารถลดความเสี่ยงจากการขาดทุนในการขายสินทรัพย์ที่ยึดมาได้อีกทางหนึ่ง

-   ความเสี่ยงจากการพึ่งพาอาศัยผู้เชี่ยวชาญ

จากการที่บริษัทใช้ระบบการอนุมัติที่มีมาตรฐาน ประกอบกับคู่มือการปฏิบัติงาน
รวมทั้งการใช้ระบบการให้คะแนนสินเชื่อ สำหรับการพิจารณาอนุมัติสินเชื่อ
พนักงานสินเชื่อสามารถปฏิบัติงานอย่างมีมาตรฐาน และบริษัทสามารถลดการพึ่งพาผู้เชี่ยวชาญต่างๆ
ได้ อย่างไรก็ดี บริษัทมีการให้ผลตอบแทนที่จูงใจต่อพนักงาน
ประกอบกับการพัฒนาอบรมอย่างต่อเนื่องเพื่อเพิ่มขีดความสามารถของพนักงานต่อไป

-   ความเสี่ยงจากการเข้ามาควบคุมของภาครัฐ

ปัจจุบันธุรกิจการให้บริการสินเชื่อเช่าซื้อถูกกำกับโดยสำนักงานคณะกรรมการคุ้มครองผู้บริโภค
(สคบ.) ซึ่งกำกับดูแลสัญญาเพื่อให้เกิดความเป็นธรรมต่อผู้บริโภค เช่น
กำหนดระยะเวลาและขั้นตอนการบอกเลิกสัญญา
และอัตราเบี้ยปรับการผิดนัดจ่ายชำระในอัตราไม่เกิน MRR ของธนาคารกรุงไทย +10%
โดยมิได้อยู่ภายใต้การกำกับดูแลของธนาคารแห่งประเทศไทย (ธปท.)
ในอนาคตหากภาครัฐพิจารณาเข้ามากำกับดูแลผู้ประกอบธุรกิจสินเชื่อเช่าซื้อ
เพื่อควบคุมให้การดำเนินงานเป็นมาตรฐานเดียวกัน
ซึ่งจะส่งผลกระทบต่อทุกบริษัทที่อยู่ในธุรกิจสินเชื่อเช่าซื้อ
อย่างไรก็ตามปัจจุบันกลุ่มบริษัทได้ปฏิบัติตามแนวทางที่ทาง ธปท. ใช้กำกับสถาบันการเงิน เช่น
เกณฑ์การตั้งสำรองค่าเผื่อหนี้สงสัยจะสูญ นโยบายการรับรู้และหยุดรับรู้รายได้ ดังนั้น
กลุ่มบริษัทจึงเชื่อว่าการเข้ามากำกับดูแลของภาครัฐในอนาคตจะไม่ส่งผลกระทบต่อผลการ
ดำเนินงานของกลุ่มบริษัทอย่างมีนัยสำคัญ

อย่างไรก็ดีหากในอนาคตภาครัฐเข้ามาควบคุมกิจการประเภทเช่าซื้อมากขึ้นจะเป็นการกดดันต่อ
ผู้ประกอบการรายเล็ก ๆ ที่ยังไม่มีระบบการทำงานที่เป็นมาตรฐาน
และเป็นการสร้างกำแพงป้องกันมิให้มี
ผู้ประกอบการรายใหม่เข้ามาในธุรกิจประเภทนี้ได้ง่ายเหมือนเช่นในอดีต

-   ความเสี่ยงจากความแตกต่างระหว่างอายุของสินเชื่อเช่าซื้อกับแหล่งเงินทุน

ระยะเวลาผ่อนชำระของสินเชื่อเช่าซื้อมอเตอร์ไซค์อยู่ระหว่าง 24 ถึง 30
เดือนและสินเชื่อรถยนต์อยู่ระหว่าง 36 ถึง 48 เดือน ขณะที่ ณ สิ้นปี 2548
บริษัทมีเงินกู้ระยะสั้นจำนวน 2,461.0 ล้านบาท
ซึ่งอาจพิจารณาได้ว่าเป็นความเสี่ยงหากถูกสถาบันการเงินเรียกเงินกู้ยืมระยะสั้นดังกล่าวคืนทันที
แต่อย่างไรก็ตามเนื่องจากกลุ่มบริษัทมีฐานะการเงินที่แข็งแกร่งและเป็นลูกค้าที่ดีของสถาบันการเงินกว่า
14 แห่ง ไม่เคยมีปัญหาด้านการเงินหรือการผิดนัดชำระหนี้ แม้กระทั่งในช่วงวิกฤติเศรษฐกิจในปี
2540
ที่สถาบันการเงินจำนวนมากประสบปัญหาแต่กลุ่มบริษัทก็มิได้ถูกเรียกเงินกู้ยืมคืนแต่อย่างใดอย่างไรก็ดี
บริษัทก็มีความพร้อมที่จะออกตราสารหนี้เพื่อระดมเงินทุน
เมื่อสภาวะของอัตราดอกเบี้ยมีความเหมาะสม
โดยผู้ถือหุ้นได้มีมติให้บริษัทสามารถดำเนินการออกตราสารหนี้ดังกล่าว
เพื่อเพิ่มสภาพคล่องและหรือบริหารแหล่งเงินทุนอย่างมีประสิทธิภาพ โดยในปี 2548
บริษัทได้มีการออกหุ้นกู้ทั้งสิ้น 745 ล้านบาท ระยะเวลา 2 ปีและ 3.5 ปี
ทำให้บริษัทสามารถเพิ่มอัตราส่วนเงินกู้ระยะยาว
ที่มีระยะเวลาใกล้เคียงกับระยะเวลาการให้สินเชื่อเช่าซื้อของกลุ่มบริษัท